شەفەق نیوز/ دەسەڵات فڕۆکەوانی مەدەنی عراق، ئمڕوو پەنجشەممە، راگەیان قەیەغەکردن عراقیەگان لە گەشتکردن وەرەو ٢٠ دەوڵەت لەناویان بنچینەی نوو ڤایڕۆس کۆڕۆنا دەرچگە.
دەسەڵاتەگە لە بەیاننامەیگ رەسیە ئاژانس شەفەق نیوز وت: دەسەی باڵای تەندروسی و سەڵامەتی نیشتمانی، فەرمان داگە دەسەڵات فڕۆکەوانی مەدەنی و کۆمپانیایل فڕۆکەوانی مەدەنی لە وڵاتەگە، وە قەیەغەکردن هاووڵاتییە عراقیەگان لە گەشتکردن وەرەو ئەو دەوڵەتەیلە ک بنچینەی نوو ڤایڕۆس کۆڕۆنا لەناویان هەس.
و دیاری کرد ک ئەو دەوڵەتەیلە ک وە قەیەغەگە دیاری کریانە خوەیان؛ نەمسا، بەلجیکا، دانیمارک، فینلاندە، فەڕەنسا، جۆرجیا، ئەڵمانیا، یونان، ئێرلەندا، لۆکسمبۆرگ، سلوڤیکیا، ئیسپانیا، بەڕازیل، ئەمریکا، هیند، ئوسترالیا، یابان، باشوور ئەفریقا، زامبیا.
و ئاماژە کرد ک فەرمانگە هەمیش قەیەغەی وەناوهاتن لەو دەوڵەتەیلە گردەو، بیجگە عراقیەگان و چەسپانن کەرەنتین ناچارییان ئەرا ماوەی ١٤ رووژ، و ری وە تیکڵابوین ئەواکان وەپیان نەیریەێد، تا وەڕی pcr ئەوە چەسپیەێد ک تووش بیماریەگە نەهاتنە، و تا دوو هەفتە تا ئاشکرابوین رەوش جهانی و هەرێمی لە بڵاوبوین ئی بنچینەی نووە.
وتیش؛ قەیەغەی وەناوهاتنەگە دبلۆماسیەگان و خاوەن پاسپۆرتە دبلۆماسیەگان، و شاندە حکومەتیە فەرمیەگان، و کارکەرەیل لە باڵوێزخانەگان و رێکخراوە ناودەوڵەتیەگان، و پسپۆڕەیل لە پڕۆژە خزمەتگوزارییەگان وەخشێد، وە مەرجیگ لەماوەی ٧٢ ساعەت وەرجە هاتنیان ئەرا ناو عراق تاقیکردنەوەی pcr  بارن.
